Lars Løkke Rasmussen (V), 2002-12-03:
Nu er det jo for så vidt ikke her i salen, vi skal afgøre, hvem der har en dårlig sag og en god sag, og jeg har det i hvert fald sådan i denne sag, at det overlader jeg egentlig trygt til befolkningen.
Jeg føler mig ret overbevist om, at de mennesker, der ejer deres boliger, og som har måttet leve under det tidligere regime, hvor ejendomsskatter og grundskyld og alt andet steg år for år for år for år helt uafhængigt af udviklingen i deres egen indkomst, føler, det er dejligt, at der er kommet en regering, som sætter et værn op og siger, at der er grænser for, hvor voldsomme stigninger man skal opleve i sin ejendomsværdiskat og sin grundskyld.
Det tror jeg egentlig at borgerne føler sig helt trygge ved.
Det forhold, at grundværdierne er steget mere, end vi troede, da vi indgik kommuneaftalen i sommer, er jo bare et spejlbillede af, hvor megen merværdi der er i forslaget som værn for den enkelte boligejer.
Sådan er det, så lad os trygt overlade afgørelsen til befolkningen.
Jeg har stille og roligt gjort opmærksom på, at vi anlagde et foreløbigt skøn med den begrundelse, som er angivet i lovforslaget; at vi efterfølgende har indhentet datagrundlaget, og at vi i øvrigt har gjort det til en leveregel i denne regering, bl.a. fordi Folketinget har ønsket det, at vores lovforslag bliver fremsat i så god tid, at de både kan undergå en seriøs udvalgsbehandling og en seriøs behandling her i salen, så der kommer kvalitet i lovarbejdet. Der er sådan set ingen grund til at gå i panik.
Der er kommet nogle nye provenuberegninger her forud for andenbehandlingen, og man kan jo sende sagen hjem i udvalget igen, hvis man vil sidde og pille lidt mere i den.
Der er ikke noget makværk her, det er seriøst lovgivningsmæssigt arbejde.
Så er det i øvrigt sådan - det spørgsmål har også været rejst i debatten - at den kompensation, der gives til kommunerne, gives naturligvis til de kommuner, som går glip af en indkomst, de ellers havde en slags berettiget forventning om at få, for så vidt angår lovforslagets første år.
Efter det første år forlades dette system til fordel for almindeligt anerkendte systemer, for så er der skabt en ny spilleregel.
Derfor er der heller ikke det fordelingspolitisk skæve i lovforslaget, som hr. Ole Stavad lægger op til.
I år er vi selvfølgelig i stand til meget præcist at beregne, hvilke typer boligejere i hvilke kommuner der typisk vil få glæde af denne lovgivning; men det mønster kan jo meget vel se forskelligt ud næste år.
Hvis man ser på de salgstal, der kommer ind fra ejendomsmæglerorganisationerne og andre, kan man jo se, at der er et stagnerende prisniveau
i hovedstadsområdet
, så man kan ikke bare stille sig op og sige, at fordi det historiske mønster har været sådan, at grundværdierne er steget lidt mere i hovedstadsområdet, i Århusområdet og omkring de andre store bysamfund end andre steder, er det pr. definition også det mønster, der kan ses næste år.
Hos os er det principperne, der står over lommeregneren, og det er sådan set også det, man anklager os for.
Regeringen har det princip, at ingen boligejere skal tåle at betale grundskyld af stigende grundværdier, for så vidt angår stigninger ud over 7 pct.
Det er det værn, vi giver
den enkelte boligejer; det er det, man kan fæste lid til, og det er det, der skaber tryghed i hverdagen for den lille mand, uanset om den lille mand har et lille stykke jord i nærheden af København eller et andet sted i Danmark.